Liisa-Ly Pakosta

Justiits- ja digiminister

Justiitsministeerium

[info@just.ee](mailto:info@just.ee) 2.12.2024 nr 3-6/9

**Taotlus elektroonilise arestimissüsteemi teenuse avamiseks**

Lugupeetav justiits- ja digiminister Liisa-Ly Pakosta

Käesolevaga palume Teil avada kohtutäituritele täitmisregistri (elektroonilise arestimissüsteemi) teenus „konto väljavõte“.

Kohtutäiturite ja Pankrotihaldurite Koda on saanud krediidiasutustelt teateid, et nad on väga ülekoormatud kohtutäituritele klientide (võlgnike) pangakontode väljavõtete koostamisel ja esitamisel. Põhjuseks on, et taotlused esitatakse ja vastused saadetakse e-posti teel ning vastused pannakse kokku suuresti käsitsi. Samas on juba aastaid täitmisregistris (elektroonilises arestimissüsteemis) olemas vajadusi rahuldav teenus „konto väljavõte“, mille kasutamisõigust ei ole Justiitsministeerium kohtutäituritele võimaldanud.

Kohtutäituritele anti õiguslik alus krediidiasutustelt isikute pangakontode väljavõtete nõudmiseks (TMS § 26 lg 3) 1.07.2018 jõustunud seadusemuudatusega. Toonase eelnõu 280 SE seletuskirjas selgitati, et võlgniku konto väljavõtte vaatamisel kohtutäituri poolt on kaks eesmärki. „Esiteks, et kohtutäitur saaks hinnata võlgniku tegeliku töötasu suurust. /…/ Teiseks on võlgniku konto väljavõte kohtutäiturile vajalik, et tuvastada, kas on toimunud võlgniku raha ülearestimine. /…/ Ülearestimist võib esineda, kui võlgnik pole kohtutäiturit õigel ajal teavitanud, millisesse panka laekub tema sissetulek, milliseid mittearestitavaid sissetulekuid talle laekub ning kas tal on ülalpeetavaid. /…/ Praegu peab võlgnik ise esitama kohtutäiturile oma konto väljavõtte, kui on vaja tõendada, et on arestitud mittearestitav sissetulek. Kontoväljavõtte esitamine võib võlgniku jaoks olla aga teatud juhul üpris tülikas. Näiteks, kui võlgnik ei kasuta internetipanka, peab ta kontoväljavõtte saamiseks minema panka ja maksma pangale teenustasu kontoväljavõtte saamiseks. Eriti võib see olla keeruline võlgniku jaoks, kes elab piirkonnas, kus pole pangakontorit. /…/ Kohtutäiturile krediidiasutuselt võlgniku konto väljavõtte nõudmise õiguse andmise korral saab kohtutäitur ise võlgniku konto väljavõtte üle vaadata, kui võlgnik teavitab teda ülearestimisest. Kokkuvõttes on nii paremini tagatud võlgniku õigus mittearestitavale sissetulekule. Eespool nimetatud eesmärkide täitmiseks on kohtutäituril eeskätt vaja teada kontole laekunud summasid, nende saatjaid ning laekumisele lisatud selgitusi.“

Kojale teadaolevalt on ka Justiitsministeerium juhtinud kohtutäiturite üle järelevalvet tehes nende tähelepanu, et võlgniku konto väljavõttega saab kohtutäitur tutvuda igal ajal täitemenetluses (eeldatavasti peale nõude vabatahtliku täitmise tähtaja möödumist) ning seetõttu oodatakse kohtutäiturilt kõrget käitumisstandardit pangakonto arestimisandmete vastavuse tagamisel, et võlgnikul oleks kasutada enda ja tema ülalpeetavate ülevalpidamiseks minimaalselt vajalikud vahendid. Samuti on Riigikohus sedastanud[[1]](#footnote-1), et võlgnikule TMS § 133 lg 1 teises lauses ja lg-s 2 ette nähtud õiguskaitsevõimalus ei vabasta kohtutäiturit kohustusest koguda täitemenetluseks vajalikku teavet ning võtta tarvitusele seadusega lubatud abinõud täitedokumendi täitmiseks (TMS § 8).

Kohtutäiturite ja Pankrotihaldurite Koda võimaldab kohtutäituritele teha neile kasutamiseks avatud täitmisregistri (elektroonilise arestimissüsteemi) infopäringuid täitemenetluse infosüsteemi „e-Täitur“ kaudu, millega piiratakse kohtutäituri päringu tegemise õigust vaid konkreetses täiteasjas võlgnikuks oleva isiku kohta teabe saamisega. Kuivõrd kohtutäitur võib TMS § 26 lg 3 kohaselt nõuda konto väljavõtet üksnes päringu tegemisele vahetult eelneva kuue järjestikuse kuu kohta, on võimalik taoline lisatingimus e-Täiturisse seadistada.

Elektrooniline andmevahetus vähendab oluliselt krediidiasutuste töökoormust ja kiirendab kohtutäituritel vajaliku teabe saamist. Praegune olukord, kus krediidiasutused vastavad kohtutäituritele mitmeid päevi hiljem, ei toeta võlgniku võimalusi saada vajadusel tagasi liigselt arestitud summasid (näiteks ühekordsed sotsiaaltoetused vm arestivabad laekumised, millest kohtutäitur ei olnud aresti tingimusi seades või laekumist töödeldes teadlik).

TMS § 26 lg 31 võimaldab kohtutäituril nõuda ka kolmanda isiku konto väljavõtet, ent sellise nõude aluseks on kohtumäärus. Kohtumääruste ja infopäringute vastavust ei suuda „e-Täitur“ valideerida, mistõttu on otstarbekas jätta kolmanda isiku pangakonto väljavõtte nõuete täitmine krediidiasutustele jätkuvalt käsitsi töötlemiseks.

Lugupidamisega

*/allkirjastatud digitaalselt/*

Aive Kolsar

Koja ametikogu juhatuse esimees

Jaan Lõõnik, [jaan.loonik@kpkoda.ee](mailto:jaan.loonik@kpkoda.ee), 6464619

1. Näiteks Riigikohtu 15.03.2017 tsiviilkolleegiumi kohtumäärus 3-2-1-166-16 [↑](#footnote-ref-1)